Mobilizzazzjoni tal-Fond ta' Solidarjetà tal-Unjoni Ewropea biex tingħata assistenza lill-Greċja u lil Franza b'rabta ma' diżastri naturali u lill-Albanija, lill-Awstrija, lill-Belġju, lill-Kroazja, liċ-Ċekja, lill-Estonja, lil Franza, lill-Ġermanja, lill-Greċja, lill-Ungerija, lill-Irlanda, lill-Italja, lil-Latvja, lil-Litwanja, lil-Lussemburgu, lill-Montenegro, lill-Portugall, lir-Rumanija, lis-Serbja u lil Spanja fir-rigward ta' emerġenza tas-saħħa pubblika Kumitat għall-Baġits Riżoluzzjoni tal-Parlament Ewropew tat-18 ta' Mejju 2021 dwar il-proposta għal deċiżjoni tal-Parlament Ewropew u tal-Kunsill dwar il-mobilizzazzjoni tal-Fond ta' Solidarjetà tal-Unjoni Ewropea biex tingħata assistenza lill-Greċja u lil Franza b'rabta ma' diżastri naturali u lill-Albanija, lill-Awstrija, lill-Belġju, lill-Kroazja, liċ-Ċekja, lill-Estonja, lil Franza, lill-Ġermanja, lill-Greċja, lill-Ungerija, lill-Irlanda, lill-Italja, lil-Latvja, lil-Litwanja, lil-Lussemburgu, lill-Montenegro, lill-Portugall, lir-Rumanija, lis-Serbja u lil Spanja fir-rigward ta' emerġenza tas-saħħa pubblika (COM(2021)0201 – C9-0117/2021 – 2021/0077(BUD)) Il-Parlament Ewropew, wara li kkunsidra l-proposta tal-Kummissjoni lill-Parlament Ewropew u lill-Kunsill (COM(2021)0201 – C9-0117/2021), – wara li kkunsidra r-Regolament tal-Kunsill (KE) Nru 2012/2002 tal-11 ta' Novembru 2002 li jistabbilixxi l-Fond ta' Solidarjetà tal-Unjoni Ewropea, – wara li kkunsidra Regolament (UE) 2020/461 tal-Parlament Ewropew u tal-Kunsill tat-30 ta' Marzu 2020 li jemenda r-Regolament tal-Kunsill (KE) Nru 2012/2002 sabiex jipprovdi assistenza finanzjarja lill-Istati Membri u lill-pajjiżi li qed jinnegozjaw l-adeżjoni tagħhom mal-Unjoni li jkunu affettwati serjament minn emerġenza tas-saħħa pubblika maġġuri, – wara li kkunsidra r-Regolament tal-Kunsill (UE, Euratom) 2020/2093 tas-17 ta' Diċembru 2020 li jistabbilixxi l-qafas finanzjarju pluriennali għas-snin mill-2021 sal-2027, u b'mod partikolari l-Artikolu 9 tiegħu, – wara li kkunsidra l-Ftehim Interistituzzjonali tas-16 ta' Diċembru 2020 bejn il-Parlament Ewropew, il-Kunsill tal-Unjoni Ewropea u l-Kummissjoni Ewropea dwar dixxiplina baġitarja, dwar kooperazzjoni f'materji baġitarji u dwar ġestjoni finanzjarja tajba, kif ukoll dwar riżorsi proprji ġodda, inkluż pjan direzzjonali lejn l-introduzzjoni ta' riżorsi proprja ġodda, b'mod partikolari l-punt 10 tiegħu, – wara li kkunsidra l-ittra tal-Kumitat għall-Iżvilupp Reġjonali, wara li kkunsidra r-rapport tal-Kumitat għall-Baġits (A9-0157/2021), Jilqa' d-deċiżjoni bħala forma konkreta, tanġibbli u viżibbli tas-solidarjetà tal-Unjoni maċ-ċittadini u mar-reġjuni tal-Unjoni milquta minn diżastri naturali u l-emerġenza tas-saħħa pubblika maġġuri kkawżata mill-pandemija tal-COVID-19 fl-2020; Jilqa' pożittivament it-twessigħ tal-kamp ta' applikazzjoni tar-Regolament (KE) Nru 2012/2002 minn Marzu 2020 biex jinkludi emerġenzi tas-saħħa pubblika maġġuri, bħall-pandemija tal-COVID-19 li għaddejja bħalissa; Jesprimi empatija u solidarjetà mal-vittmi kollha tad-diżastri naturali devastanti u tal-pandemija tal-COVID-19; Jisħaq fuq il-ħtieġa urġenti li tiġi rilaxxata assistenza finanzjarja permezz tal-Fond ta' Solidarjetà tal-Unjoni Ewropea (il-"Fond") u l-importanza li jiġi żgurat li din tilħaq b'mod adegwat lir-reġjuni u lill-benefiċjarji fil-pajjiżi affettwati; Jiddispjaċih dwar l-ammont konsiderevoli ta' żmien meħud biex jiġu vvalutati l-applikazzjonijiet għal assistenza finanzjarja minħabba l-pandemija tal-COVID-19 fl-2020 ippreżentati sal-iskadenza finali uffiċjali tal-24 ta' Ġunju 2020, li wassal biex il-Kummissjoni ppreżentat il-proposta tagħha għall-mobilizzazzjoni tal-Fond mhux qabel l-aħħar ta' Marzu 2021; jissottolinja l-importanza tal-mobilizzazzjoni rapida tal-Fond fil-futur biex jipprovdi għajnuna tant meħtieġa wara diżastri naturali maġġuri jew emerġenzi maġġuri tas-saħħa pubblika; Jiġbed l-attenzjoni għall-fatt li, kaġun it-tibdil fil-klima, id-diżastri naturali se jsiru dejjem aktar vjolenti u rikorrenti; jisħaq li ċerti reġjuni, bħall-gżejjer u r-reġjuni kostali huma partikolarment f'riskju li jiġu affettwati minn diżastri naturali; jenfasizza li l-Fond huwa biss strument kurattiv u li t-tibdil fil-klima jeħtieġ l-ewwel u qabel kollox politika preventiva biex jiġu evitati l-konsegwenzi futuri tat-tibdil fil-klima f'konformità mal-Ftehim ta' Pariġi u l-Patt Ekoloġiku Ewropew; itenni l-importanza li jsir investiment fil-mitigazzjoni u l-adattament tal-klima għal reġjuni partikolarment vulnerabbli u li jiġu żgurati sinerġiji effettivi bejn il-Fond u l-programmi ta' finanzjament rilevanti tal-Unjoni; Japprova d-deċiżjoni annessa ma' din ir-riżoluzzjoni; Jagħti istruzzjonijiet lill-President tiegħu biex jiffirma din id-deċiżjoni flimkien mal-President tal-Kunsill u biex jiżgura li tiġi ppubblikata f'Il-Ġurnal Uffiċjali tal-Unjoni Ewropea; Jagħti istruzzjonijiet lill-President tiegħu biex jgħaddi din ir-riżoluzzjoni, flimkien mal-anness tagħha, lill-Kunsill u lill-Kummissjoni. ANNESS: DEĊIŻJONI TAL-PARLAMENT EWROPEW U TAL-KUNSILL dwar il-mobilizzazzjoni tal-Fond ta' Solidarjetà tal-Unjoni Ewropea biex tingħata assistenza lill-Greċja u lil Franza b'rabta ma' diżastri naturali u lill-Albanija, lill-Awstrija, lill-Belġju, lill-Kroazja, liċ-Ċekja, lill-Estonja, lil Franza, lill-Ġermanja, lill-Greċja, lill-Ungerija, lill-Irlanda, lill-Italja, lil-Latvja, lil-Litwanja, lil-Lussemburgu, lill-Montenegro, lill-Portugall, lir-Rumanija, lis-Serbja u lil Spanja fir-rigward ta' emerġenza tas-saħħa pubblika IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, Wara li kkunsidraw ir-Regolament tal-Kunsill (KE) Nru 2012/2002 tal-11 ta' Novembru 2002 li jistabbilixxi l-Fond ta' Solidarjetà tal-Unjoni Ewropea, u b'mod partikolari l-Artikolu 4(3) tiegħu, Wara li kkunsidraw il-Ftehim Interistituzzjonali tas-16 ta' Diċembru 2020 bejn il-Parlament Ewropew, il-Kunsill tal-Unjoni Ewropea u l-Kummissjoni Ewropea dwar dixxiplina baġitarja, dwar kooperazzjoni f'materji ta' baġit u dwar ġestjoni finanzjarja tajba kif ukoll dwar riżorsi proprji ġodda, inkluż pjan direzzjonali lejn l-introduzzjoni ta' riżorsi proprji ġodda, u b'mod partikolari l-punt 10 tiegħu, Wara li kkunsidraw il-proposta tal-Kummissjoni Ewropea, (1) Il-Fond ta' Solidarjetà tal-Unjoni Ewropea ("il-Fond") għandu l-għan li jippermetti lill-Unjoni tirrispondi b'mod rapidu, effiċjenti u flessibbli għal sitwazzjonijiet ta' emerġenza sabiex tintwera solidarjetà mal-popolazzjonijiet tar-reġjuni milquta minn diżastri naturali maġġuri jew reġjonali jew minn emerġenza tas-saħħa pubblika maġġuri. (2) Il-Fond ma għandux jaqbeż il-limiti massimi kif stabbiliti fl-Artikolu 9 tar-Regolament tal-Kunsill (UE, Euratom) 2020/2093. F'konformità mal-Artikolu 9(2) u 9(4) ta' dak ir-Regolament, l-ammont massimu li jista' jiġi mobilizzat mill-Fond mill-allokazzjoni tal-2021 sal-1 ta' Settembru 2021 huwa ta' EUR 477 543 750. Skont l-Artikolu 4a (4) tar-Regolament (KE) Nru 2012/2002, l-ammont ta' EUR 50 000 000 diġà ġie inkorporat fil-baġit ġenerali għas-sena finanzjarja 2021 (f'impenji u pagamenti) għall-pagament ta' avvanzi. Barra minn hekk, ammont ta' EUR 47 981 598 tal-allokazzjoni tal-2020 ma ntużax sal-aħħar ta' dik is-sena u ġie riportat għall-2021. Għalhekk, l-ammont massimu disponibbli taħt il-FSUE f'dan il-punt fl-2021 huwa ta' EUR 525 525 348, li huwa biżżejjed biex ikopri l-ħtiġijiet taħt din id-Deċiżjoni. (3) Fid-29 ta' Ottubru 2020, il-Greċja ppreżentat applikazzjoni biex timmobilizza l-Fond, wara l-għargħar f'Awwissu 2020 fi Sterea Ellada. (4) Fid-9 ta' Diċembru 2020, il-Greċja ppreżentat applikazzjoni biex timmobilizza l-Fond, wara l-ħsarat ikkawżati miċ-ċiklun Ianos f'Settembru 2020 li affettwaw ir-Reġjuni ta' Ionia Nisia, Sterea Ellada, Ditiki Ellada, Tessalia u Peloponnisos. (5) Fit-22 ta' Jannar 2021, il-Greċja ressqet applikazzjoni biex timmobilizza l-Fond, wara t-terremot f'Ottubru 2020 li affettwa l-gżejjer ta' Samos, Ikaria u Chios. (6) Fil-21 ta' Diċembru 2020, Franza ppreżentat applikazzjoni biex timmobilizza l-Fond, wara l-ħsarat ikkawżati minn Storm Alex fir-reġjun ta' Provence-Alpes-Côtes d'Azur f'Ottubru 2020. (7) Sal-24 ta' Ġunju 2020, l-Albanija, l-Awstrija, il-Belġju, il-Kroazja, iċ-Ċekja, l-Estonja, Franza, il-Ġermanja, il-Greċja, l-Ungerija, l-Irlanda, l-Italja, il-Latvja, il-Litwanja, il-Lussemburgu, il-Montenegro, il-Portugall, ir-Rumanija, is-Serbja u Spanja ppreżentaw applikazzjonijiet biex jimmobilizzaw il-Fond b'rabta mal-emerġenza tas-saħħa pubblika ewlenija kkawżata mill-pandemija tal-COVID-19 fil-bidu tal-2020. (8) L-applikazzjonijiet ta' dawk l-Istati jissodisfaw il-kundizzjonijiet biex tingħata kontribuzzjoni finanzjarja mill-Fond, kif stabbilit fl-Artikolu 4 tar-Regolament (KE) Nru 2012/2002. (9) Il-Fond jenħtieġ għalhekk li jiġi mobilizzat sabiex jipprovdi kontribuzzjoni finanzjarja lill-Greċja u lil Franza b'rabta mad-diżastri naturali u lill-Albanija, lill-Awstrija, lill-Belġju, liċ-Ċekja, lill-Estonja, lil Franza, lill-Ġermanja, lill-Greċja, lill-Ungerija, lill-Irlanda, lill-Italja, lil-Latvja, lil-Litwanja, lil-Lussemburgu, lill-Montenegro, lill-Portugall, lir-Rumanija, lis-Serbja, lil Spanja b'rabta mal-emerġenza ewlenija tas-saħħa pubblika. (10) Fil-każ tal-Kroazja, peress li l-avvanz diġà mħallas jaqbeż l-ammont finali tal-għajnuna, ma hemm bżonn li jiġi mobilizzat l-ebda ammont ulterjuri u l-avvanz imħallas indebitament ser jiġi rkuprat f'konformità mal-Artikolu 4a tar-Regolament (KE) Nru 2012/2002. (11) Sabiex jitnaqqas kemm jista' jkun iż-żmien li jittieħed biex jiġi mobilizzat il-Fond, jenħtieġ li din id-Deċiżjoni tapplika mid-data tal-adozzjoni tagħha, ADOTTAW DIN ID-DEĊIŻJONI: Għall-baġit ġenerali tal-Unjoni għas-sena finanzjarja 2021, il-Fond ta' Solidarjetà tal-Unjoni Ewropea għandu jiġi mobilizzat kif ġej f'approprjazzjonijiet ta' impenn u ta' pagament fir-rigward ta' diżastri naturali: (a) l-ammont ta' EUR 3 300 100 għandu jiġi pprovdut lill-Greċja fir-rigward tal-għargħar fi Sterea Ellada, inkluż l-ammont ta' EUR 330 010 bħala ħlas bil-quddiem; (b) l-ammont ta' EUR 21 588 519 għandu jiġi pprovdut lill-Greċja fir-rigward taċ-ċiklun Ianos, inkluż l-ammont ta' EUR 2 158 852 bħala ħlas bil-quddiem; (c) l-ammont ta' EUR 2 531 301 għandu jiġi pprovdut lill-Greċja fir-rigward tat-terremot fil-gżejjer ta' Samos, Chios u Ikaria, inkluż l-ammont ta' EUR 253 131 bħala ħlas bil-quddiem; (d) l-ammont ta' EUR 59 325 000 għandu jiġi pprovdut lil Franza fir-rigward tal-maltempata Alex, inkluż l-ammont ta' EUR 5 932 500 bħala ħlas bil-quddiem. Għall-baġit ġenerali tal-Unjoni għas-sena finanzjarja 2021, il-Fond ta' Solidarjetà tal-Unjoni Ewropea għandu jiġi mobilizzat kif ġej f'approprjazzjonijiet ta' impenn u ta' pagament fir-rigward ta' emerġenza tas-saħħa pubblika maġġuri: (a) l-ammont ta' EUR 905 271 għandu jiġi pprovdut lill-Albanija; (b) l-ammont ta' EUR 31 755 580 għandu jiġi pprovdut lill-Awstrija; (c) l-ammont ta' EUR 37 298 777 għandu jiġi pprovdut lill-Belġju; (d) l-ammont ta' EUR 17 373 205 għandu jiġi pprovdut liċ-Ċekja; (e) l-ammont ta' EUR 3 588 755 għandu jiġi pprovdut lill-Estonja; (f) l-ammont ta' EUR 91 365 053 għandu jiġi pprovdut lil Franza; (g) l-ammont ta' EUR 13 648 386 għandu jiġi pprovdut lill-Ġermanja; (h) l-ammont ta' EUR 3 994 022 għandu jiġi pprovdut lill-Greċja; (i) l-ammont ta' EUR 13 136 857 għandu jiġi pprovdut lill-Ungerija; (j) l-ammont ta' EUR 20 480 330 għandu jiġi pprovdut lill-Irlanda; (k) l-ammont ta' EUR 76 271 930 għandu jiġi pprovdut lill-Italja; (l) l-ammont ta' EUR 1 177 677 għandu jiġi pprovdut lil-Latvja; (m) l-ammont ta' EUR 2 828 291 għandu jiġi pprovdut lil-Litwanja; (n) l-ammont ta' EUR 2 857 025 għandu jiġi pprovdut lil-Lussemburgu; (o) l-ammont ta' EUR 199 505 għandu jiġi pprovdut lill-Montenegro; (p) l-ammont ta' EUR 18 039 670 għandu jiġi pprovdut lill-Portugall; (q) l-ammont ta' EUR 13 926 870 għandu jiġi pprovdut lir-Rumanija; (r) l-ammont ta' EUR 11 968 276 għandu jiġi pprovdut lis-Serbja; (s) l-ammont ta' EUR 36 639 441 għandu jiġi pprovdut lil Spanja. Din id-Deċiżjoni għandha tidħol fis-seħħ fil-jum tal-pubblikazzjoni tagħha f'Il-Ġurnal Uffiċjali tal-Unjoni Ewropea. Għandha tapplika minn … [id-data tal-adozzjoni tagħha]. Magħmul fi Brussell, Għall-Parlament Ewropew Għall-Kunsill Il-President Il-President
Extracted from TA-9-2021-0230_MT.docx